**PLAN RADA**

**JAVNE USTANOVE LOKALNA RAZVOJNA AGENCIJA POŽEGA**

**ZA 2025. GODINU**

Na temelju članka 7. stavka 7. i članka 8. stavka 1. podstavka 2. Odluke o osnivanju Javne ustanove Lokalna razvojna agencija Požega (Službene novine Grada Požege, broj: 19/18., 2/19. i 16/19.), Upravno vijeće Javne ustanove Lokalna razvojna agencija Požega na svojoj 16. sjednici održanoj dana, 27. studenog 2024. godine, donosi

**PLAN RADA**

**Javne ustanove Lokalna razvojna agencija Požega za 2025. godinu**

**I. UVOD**

Javnu ustanovu Lokalna razvojna agencija Požega (u nastavku teksta: Agencija) osnovalo je Gradsko vijeće Grada Požege Odlukom o osnivanju Javne ustanove Lokalna razvojna agencija Požega (Službene novine Grada Požege, broj: 19/18., 2/19. i 16/19.) kao javnu ustanovu u svrhu učinkovite koordinacije i poticanja regionalnog razvoja.

**OPĆI PODACI**

Naziv: Javna ustanova Lokalna razvojna agencija Požega (LO-RA-Požega)

Adresa: Industrijska ulica 39, 34000 Požega

Telefon: +385 34 270 203

e-mail: lo-ra@pozega.hr

web: [www.lo-ra.hr](http://www.lo-ra.hr)

Matični broj subjekta: 05067570

OIB: 16539096480

IBAN: HR8123600001835100008

Poslovna banka: Zagrebačka banka d.d., Zagreb

**Podaci o registraciji**

Agencija je na temelju Rješenja registrirana 22. veljače 2019. godine u Trgovačkom sudu u Osijeku, Stalna služba u Slavonskom Brodu, pod brojem 030215212 u obliku javne ustanove. Osnivač Agencije je Grad Požega.

**ORGANIZACIJA I USTROJSTVO**

Sukladno Statutu Agencije, tijela Agencije su Upravno vijeće i Ravnatelj. Upravno vijeće upravlja Agencijom te ima predsjednika i četiri člana kojeg imenuje i razrješava Gradonačelnik Grada Požege. Ravnatelj vodi poslovanje Agencije, zastupa i predstavlja Agenciju, te odgovora za zakonitost rada Agencije. Ravnatelj za svoj rad odgovara Upravnom vijeću i Gradonačelniku, te ga imenuje i razrješava Upravno vijeće.

Pravilnikom o unutarnjem ustrojstvu Agencije ustrojene su sljedeće ustrojstvene jedinice:

- Ured ravnatelja

- Odjel za strateško planiranje i razvojne programe

- Odjel za pripremu i provedbu projekata.

U predmetnim ustrojstvenim jedinicama utvrđena su slijedeća radna mjesta s brojem izvršitelja:

Ured ravnatelja:

1. Ravnatelj; broj izvršitelja 1; realizirano: 1
2. Pomoćnik ravnatelja; broj izvršitelja 2; realizirano: 1
3. Administrativno računovodstveni djelatnik; broj izvršitelja 1; nije realizirano
4. Stručni suradnik za financije i proračun; broj izvršitelja 1; realizirano: 1
5. Stručni suradnik za pravne poslove i javnu nabavu; broj izvršitelja 1; nije realizirano

Odjel za strateško planiranje i razvojne programe:

1. Voditelj odjela za strateško planiranje i razvojne programe; broj izvršitelja 1; realizirano: 1
2. Stručni suradnik za strateško planiranje; broj izvršitelja 2; realizirano: 1
3. Suradnik za strateško planiranje; broj izvršitelja 2; nije realizirano

Odjel za pripremu i provedbu projekata

1. Voditelj odjela za pripremu i provedbu projekata; broj izvršitelja 1; realizirano 1
2. Stručni suradnik za pripremu projekata: broj izvršitelja 2; nije realizirano
3. Suradnik za pripremu projekata; broj izvršitelja 2; nije realizirano
4. Stručni suradnik za provedbu projekata; broj izvršitelja 4; realizirano: 4
5. Suradnik za provedbu projekata; broj izvršitelja 2; realizirano: 1
6. Stručni suradnik za poduzetništvo; broj izvršitelja 2; nije realizirano

U Agenciji je planirano zapošljavanje 24 djelatnika, dok ih je trenutno zaposleno 11. Sukladno budućim potrebama za uspješnu prijavu i provedbu projekata i funkcioniranje Agencije, te ovisno o uspješno prijavljenim projektnim prijedlozima, Agencija će raspisati nove natječaje za zapošljavanje.

Djelovanje Agencije definirano je Općim aktima Agencije kojima se uređuje djelatnost Agencije, unutarnje ustrojstvo, nazivi radnih mjesta, opisi poslova, stručni uvjeti za njihovo obavljanje, kao i druga pitanja od značaja za rad Agencije. Opći akti su slijedeći:

* Odluka o osnivanju Javne ustanove Lokalna razvojna agencija Požega
* Statut Javne ustanove Lokalna razvojna agencija Požega
* Poslovnik o radu Upravnog vijeća Javne ustanove Lokalna razvojna agencija Požega
* Pravilnik o unutarnjem ustrojstvu Javne ustanove Lokalna razvojna agencija Požega
* Pravilnik o radu Javne ustanove Lokalna razvojna agencija Požega
* drugi opći akti.

**II. SAŽETAK DJELOKRUGA RADA**

Agencija obavlja sljedeće djelatnosti:

- poticanje razvoja gospodarstva, turizma, poljoprivrede i organizacija civilnog društva Grada Požege

- koordiniranje izrade strategija razvoja jedinica lokalne samouprave

- koordiniranje izrade akcijskih planova za provedbu strategija razvoja jedinica lokalne samouprave

- praćenje provedbe strategija razvoja jedinica lokalne samouprave

- poticanje pripreme razvojnih projekata na području jedinice lokalne samouprave

- sudjelovanje u izradi razvojnih projekata i strateških projekata regionalnog razvoja statističke regije

- suradnja s drugim lokalnim razvojnim agencijama i regionalnim koordinatorima radi stvaranja i provedbe zajedničkih projekata

- sudjelovanje u provedbi programa Ministarstva i drugih središnjih tijela državne uprave

- sudjelovanje u razvojnim projektima i programima, financiranih iz nacionalnih ili EU sredstava

- priprema i provedba razvojnih programa i projekata Grada Požege financiranih iz sredstava EU fondova

- pružanje savjetodavne i tehničke pomoći u pripremi projekata gospodarskih subjekata s područja Grada Požege

- pružanje savjetodavne i tehničke pomoći u pripremi projekata organizacija civilnog društva s područja Grada Požege

- poticanje javno-privatnih i javno-civilnih međusektorskih partnerstava razvoja poduzetničke infrastrukture razvoja malog i srednjeg poduzetništva

- izgrađivanje institucionalnih kapaciteta promocija gospodarstva i turizma Grada Požege

- komunikacija i suradnja s ostalim jedinicama lokalne samouprave, županijom i razvojnim agencijama u poticanju zajedničkih razvojnih projekata, organiziranje i provođenje edukativnih i obrazovnih programa za javni, civilni i gospodarski sektor

- informiranje i savjetovanje javnog, civilnog i gospodarskog sektora

- stvaranje lokalnih, prekograničnih i međunarodnih partnerstava

- privlačenje direktnih domaćih i stranih investicija

- pomoć Gradu Požegi i drugim partnerima u pripremi projekata u skladu sa županijskom i nacionalnim razvojnim strategijama i pripremama prijava za financiranje iz nacionalnih i EU izvora financiranja

- istraživanje tržišta i ispitivanje javnoga mnijenja

- promidžba (reklama i propaganda)

- oglašavanje preko medija

- organizacija sastanaka i poslovnih sajmova

- ostale poslovne pomoćne uslužne djelatnosti.

Pored navedenih djelatnosti Agencija obavlja i djelatnost upravljanja Poduzetničkim inkubatorom u Požegi, u Industrijskoj ulici broj 39, kao i drugim gospodarstveno-poduzetničkim i poljoprivrednim objektima u vlasništvu Grada Požege.

**III. PLAN I PROGRAM RADA ZA 2025. GODINU**

**1. Izrada strateških, razvojnih dokumenta i provedbenih dokumenata, praćenje provedbe Strategija jedinice lokalne samouprave i poticanje pripreme razvojnih projekata na području jedinice lokalne samouprave**

Agencija će tijekom 2025. godine nastaviti pratiti provedbu Strategije razvoja urbanog područja grada Požege za financijsko razdoblje od 2021. do 2027. godine, izrađivati izvještaje o provedbi iste, izradit će Provedbeni program Grada Požege za sljedeće četverogodišnje razdoblje te po potrebi pripremati strateške, razvojne te provedbe dokumente, provjeravati usklađenost postojećih i usvojenih dokumenata strateškog planiranja s hijerarhijskim višim dokumentima strateškog planiranja, pratiti donošenje izmjene i dopune dokumenata strateškog planiranja te po potrebi radi izmjene i dopune ranije navedenih dokumenta strateškog planiranja. Agencija će u 2025. godini pratiti provedbu navedenih dokumenata strateškog planiranja te pripremati projekte koji su njima definirani sukladno raspoloživim natječajima, provodit će planirane projekte sukladno raspoloživim sredstvima te će poticati zajedničke razvojne projekte s drugim jedinicama lokalne i područne (regionalne) samouprave, sudjelovat će u provedbi projekata s drugim jedinicama lokalne samouprave.

Rezultat navedene aktivnosti će biti izrađena izvješća o provedbi navedenih strateških i razvojnih dokumenata, do kraja 2025. godine.

**2. Praćenje provedbe Strategije razvoja urbanog područja Grada Požege za financijsko razdoblje od 2021. do 2027. godine (SRUP)**

Strategija razvoja urbanog područja je akt strateškog planiranja u okviru politike regionalnog razvoja

koji služi kao multisektorski strateški okvir kojim se planira razvoj urbanog područja kao cjeline unutar definiranog vremenskog razdoblja, odnosno predstavlja preduvjet za korištenje ITU mehanizma za sedmogodišnje razdoblje u skladu s višegodišnjim financijskim okvirom kohezijske politike EU. Cilj izrade strategije razvoja urbanog područja je definiranje zajedničkih smjerova razvoja urbanog područja, predlaganje zajedničkih pravaca djelovanja te olakšavanje provedbe zajedničkih projekata. Grad Požega oformio je urbano područje koje osim Grada Požege kao središta urbanog područja čine Grad Pleternica, Općina Jakšić, Općina Brestovac, Općina Velika i Općina Kaptol. Gradsko vijeće je početkom 2024. godine usvojilo Strategiju razvoja urbanog područja grada Požege za financijsko razdoblje od 2021. do 2027. godine te će tijekom 2025. godine Agencija aktivno sudjelovati u praćenju provedbe iste te pripremi projekata definiranih Strategijom.

Rezultat navedene aktivnosti će biti usvojena Strategija te prijavljeni projekti definirani Strategijom.

**3. Sudjelovanje u izradi razvojnih projekata i strateških projekata regionalnog razvoja statističke regije te suradnja s drugim lokalnim razvojnim agencijama radi stvaranja i provedbe zajedničkih projekata**

Sukladno Zakonu o sustavu strateškog planiranja i upravljanja razvojem Republike Hrvatske Grad Požega je imenovao Agenciju kao svog lokalnog koordinatora (Odluka o imenovanju lokalnog koordinatora, KLASA: 363-01/18-01/41, URBROJ: 2177/01-01/01-19-2, od 01. svibnja 2019.), čime je Agencija preuzela poslove vezane uz koordiniranje izrade strategija razvoja i akcijskih planova jedinice lokalne samouprave. Agencija će u 2025. godini aktivno sudjelovati u predlaganju i pripremi razvojnih i strateških projekata regionalnog razvoja statističke regije. Aktivno će surađivati s drugim lokalnim razvojnim agencijama i regionalnim koordinatorima radi stvaranja i provedbe zajedničkih projekata. Navedeno će se provoditi sudjelovanjem na sastancima i predlaganjem zajedničkih projekata te konkretnom izradom projekata i njihovom provedbom.

Rezultat ove aktivnosti će biti minimalno 2 sudjelovanja na sastancima s drugim lokalnim razvojnim agencijama i regionalnim koordinatorima vezano za zajedničke projekte, te sudjelovanje u pripremi minimalno 1 strateškog projekta.

**4. Priprema i provedba razvojnih programa i projekata Grada Požege financiranih sredstvima EU fondova i nacionalnim sredstvima**

Agencija će za svog osnivača Grada Požegu u 2025. godini pripremati projekte sukladno dostupnim natječajima, te sudjelovati u provedbi uspješno prijavljenih projekata. Sukladno mogućnostima, raspoloživosti, interesu i potrebama ciljnih skupina, plan je da će u 2025. godini Agencija pripremati projekte definirane u Godišnjim planovima objave Poziva na dostavu projektnih prijedloga raspisanih u okviru Programa Konkurentnost i kohezija 2021.-2027. (PKK), Programa Učinkoviti ljudski potencijali 2021.– 2027. (PULJP), Integrirani teritorijalni program 2021. – 2027. (ITP)​; Nacionalnog planu oporavka i otpornosti, Programa Unije 2021.-2027. te projekte prema drugim pozivima i natječajima koji će biti dostupni za jedinice lokalne samouprave u 2025. godini.

Rezultat provedbe ove aktivnosti je sudjelovanje u pripremi i prijavi najmanje 5 projekata iz dostupnih EU natječaja u 2025. godini, te pripremi, prijavi i provedbi najmanje 5 projekata iz dostupnih nacionalnih poziva od nadležnih ministarstava i državnih tijela.

**5. Pružanje savjetodavne i tehničke pomoći u pripremi projekata za javne ustanove kojima je osnivač Grada Požege**

Agencija će u 2025. godini pružati savjetodavne usluge javnim ustanovama kojima je osnivač Grad Požega o mogućnostima financiranja iz EU fondova i drugih izvora financiranja. Djelatnici Agencije će pratiti aktualne natječaje te informirati čelnike ustanova o otvorenim natječajima i javnim pozivima. Također će pružati konkretnu tehničku pomoć u pripremi projekata financiranih nacionalnim i EU sredstvima dostupnim u 2025. godini, primjerice putem natječaja raspisanih u Programima koji su na raspolaganju u RH u razdoblju 2021.-2027., te pripremi projekata prema drugim nacionalnim i međunarodnim pozivima i natječajima.

Rezultat ove aktivnosti bit će minimalno 5 savjetodavnih usluga pojedinačno pruženih javnim ustanovama o mogućnostima financiranja iz EU i drugih izvora, te pripremljena 3 projektna prijedloga za javne ustanove.

**6. Pružanje savjetodavne i tehničke pomoći u pripremi projekata gospodarskih subjekata s područja Grada Požege**

Agencija će u 2025. godini pružati savjetodavne usluge gospodarskim subjektima s područja Grada Požege o mogućnostima financiranja iz EU fondova i drugih izvora financiranja. Djelatnici Agencije će pratiti aktualne natječaje te informirati poduzetnike o otvorenim natječajima i javnim pozivima. Također će pružati konkretnu tehničku pomoć u pripremi projekata financiranih nacionalnim i EU sredstvima dostupnim u 2025. godini, primjerice putem natječaja raspisanih u Programima koji su na raspolaganju u RH u razdoblju 2021.-2027., te pripremi projekata prema drugim nacionalnim pozivima i natječajima.

Rezultat ove aktivnosti bit će minimalno 10 savjetodavnih usluga pojedinačno pruženim gospodarskim subjektima o mogućnostima financiranja iz EU i drugih izvora.

**7. Pružanje savjetodavne i tehničke pomoći u pripremi projekata organizacija civilnog društva s područja Grada Požege**

Agencija će u 2025. godini pružati savjetodavne usluge o mogućnostima i izvorima financiranja projekata za organizacije civilnoga društva, te će pružati pomoć u pripremi konkretnih projekata financiranih putem dostupnih javnih poziva i natječaja u 2025. godini.

Rezultat je pružanje minimalno 5 savjetodavnih usluga te pružanje pomoći u pripremi 5 projekata za organizacije civilnog društva.

**8. Upravljanje Poduzetničkim inkubatorom Požega**

Agencija je zadužena za upravljanjem Poduzetničkim inkubatorom Požega. U 2025. godini će se sukladno raspoloživim prostorima objavljivati Javni poziv za ulazak u Poduzetnički inkubator za uredske prostore i/ili hale, selekcija prijavljenih poduzetničkih pothvata te ulazak korisnika u Poduzetnički inkubator, ukoliko dođe do izlaska trenutnih korisnika. Plan i program rada Poduzetničkog inkubatora Požega definiran je posebnim dokumentom, Pravilnikom o radu poduzetničkog inkubatora, definiranju načina pružanja inkubacijskih usluga te utvrđivanju kriterija i procedura za odabir korisnika te Pravilnicima o izmjenama Pravilnika o radu poduzetničkog inkubatora definiranju načina pružanja inkubacijskih usluga te utvrđivanju kriterija i procedura za odabir korisnika.

Rezultat aktivnosti je djelovanje poduzetnika u prostorima Poduzetničkog inkubatora Požega do kraja 2025. godine te 100% popunjenosti kapacitete Poduzetničkog inkubatora.

**9. Edukacije**

U svrhu ostvarivanja što boljih rezultata u radu Agencije u 2025. godini neophodno je povećanje kompetencija djelatnika Agencije. U 2025. godini planirano je sudjelovanje djelatnika na edukacijama u organizaciji Ministarstava kao i drugih državnih tijela i agencija, a u cilju informiranja djelatnika o ključnim temama koje su bitne za daljnje pružanje stručne potpore svim zainteresiranim za korištenje EU fondova.

Djelatnici Agencije će poboljšavati svoje kapacitete sudjelovanjem na seminarima/edukacijama/radionicama vezanim uz:

* pripremu i provedbu infrastrukturnih projekata
* upravljanje projektnim ciklusom
* izradu studije izvodljivosti i CBA analize
* poslovni plan i investicijske studije
* programe izobrazbe u području javne nabave
* usavršavanju u području javne nabave.

Rezultat aktivnosti je sudjelovanje svih djelatnika Agencije na seminarima/edukacijama/radionicama.

**10.** **Informiranje i savjetovanje javnog, civilnog i gospodarskog sektora**

Agencija će u 2025. godini provoditi aktivnosti informiranja potencijalnih korisnika o EU i nacionalnim sredstvima. Aktivnosti će se provoditi na zahtjev zainteresiranih pojedinaca. Također, putem organizacije radionica i predavanja o mogućnostima iz aktualnih Programa ili nacionalnih poziva za predstavnike javnog, civilnog i gospodarskog sektora. Organizirat će se okrugli stolovi, prezentacije, seminari i susreti s poduzetnicima kako bi se informirali o poticajnim mjerama, bespovratnim sredstvima, kreditnim linijama i drugim mogućnostima za unaprjeđenje poslovanja.

Rezultat aktivnosti je informiranje i savjetovanje 20 pravnih subjekata javnog, civilnog i gospodarskog sektora.

**11. Promidžba i vidljivost**

U svrhu promoviranja svoga rada i djelovanja, Agencija će izraditi promotivne materijale sa svojim obilježjima, koje će u određenim prigodama podijeliti svim zainteresiranim građanima i gospodarskim subjektima. Agencija će se odazivati na pozive vezane uz Dane otvorenih vrata koja organiziraju Ministarstvo regionalnoga razvoja i fondova EU, ili županije i gradovi, te će kroz predstavljanje svog rada pokušati ostvariti suradnju s drugim gradovima i općinama. Na web stranici Agencije kontinuirano će se objavljivati sve aktualne informacije te promovirati rad Agencije.

Planirana je i suradnja s lokalnim medijima, priprema radijskih emisija i objavljivanje članaka u lokalnim novinama i na lokalnim web portalima kako bi se što više približilo lokalnom građanstvu i potaknulo ih na buduću suradnju.

**12. Izvještavanje**

 Agencija će Upravnom vijeću i osnivaču najmanje jednom godišnje dostaviti izvješće o realizaciji ovoga Plana rada.

 PREDSJEDNIK

 Goran Šutalo, v.r.

KLASA: 025-02/24-01/2

URBROJ: 2177-1-30-01/01-24-3

Požega, 27. studenog 2024.